Angrep

Den mest spennende lagdelen i LSK denne sesongen, idet Thomas Lehne Olsen er hentet ned igjen til Østlandet fra Tromsø. Lehne Olsen har vist at han kan, både i HamKam og Strømsgodset, men det kom et lite gjennombrudd i Tromsø i 2017. Erlandsen håper Lehne Olsen, med hjelp av comeback-kid Gary Martin og evighetsmaskinen Erling Knudtzon, skal sørge for såpass mange scoringer denne sesongen, at utgangspunktet blir litt annerledes. For det er ingen tvil om at disse tre kan score mål. Spørsmålet er mer hvor mange de klarer til sammen, og som letter litt på det defensive hos LSK. 19 år gamle Ebiye Moses er også en mann å se opp for.